**คู่มือการบริหารกองทุนสวัสดิการชุมชนตำบล**

**ส่วนที่ 1 สาระสำคัญของสวัสดิการชุมชน**

ในอดีตสังคมไทยมีการช่วยเหลือเกื้อกูลกันตามธรรมชาติ โดยมีบ้านและวัดเป็นศูนย์กลาง ต่อมาสังคมเปลี่ยนแปลงไป รัฐเป็นผู้จัดสวัสดิการให้แต่ไม่ทั่วถึง ขณะที่สังคมมีความเหลื่อมล้ำมีผู้ด้อยโอกาสและผู้ประสบความยากลำบากไม่มีสวัสดิการที่เพียงพอ ชุมชนที่มีประสบการณ์งานพัฒนาจึงร่วมกันจัดสวัสดิการของชุมชน โดยฟื้นฟูระบบการพึ่งตนเองและช่วยเหลือเกื้อกูลกันของสังคมในอดีตมาจัดเป็นกองบุญเพื่อช่วยเหลือกันและกันของชุมชน โดยต่อยอดจากกลุ่มออมทรัพย์ หรือองค์กรการเงินที่มีอยู่ ในปี พ.ศ. 2546 มีการทดลองจัดตั้งกองทุนสวัสดิการชุมชนขึ้นและมีการขยายผลไปทั่วประเทศและยกระดับเป็นโครงการตามนโยบายสังคมไม่ทอดทิ้งกันของกระทรวงการพัฒนาสังคมและความมั่นคงของมนุษย์ ปี พ.ศ. 2549 ที่มีอาจารย์ไพบูลย์ วัฒนศิริธรรม เป็นรัฐมนตรี และเป็นโยบายของรัฐบาล ปี พ.ศ. 2552 โดยรัฐบาลได้ให้งบประมาณสมทบกองทุนสวัสดิการชุมชน กองทุนสวัสดิการชุมชนได้มีการดำเนินการมาอย่างต่อเนื่อง ณ เดือนพฤษภาคม 2563 มีกองทุนสวัสดิการชุมชน จำนวน 6,030 กองทุน มีเงินกองทุนสะสมรวม 17,017,048,232.85 บาท โดยเป็นเงินของสมาชิกมากกว่าร้อยละ 54 สมาชิกของกองทุน 5,807,860 คน

ความสำเร็จที่สำคัญของการขับเคลื่อนงานสวัสดิการชุมชนของขบวนชุมชนคือสวัสดิการชุมชนได้ถูกกำหนดเป็นมาตราการหนึ่งของการปฏิรูปด้านสังคม และรัฐธรรมนูญแห่งราชอาณาจักรไทย ปี 2560 มาตรา 43 (4) ระบุให้สวัสดิการชุมชนเป็นสิทธิตามรัฐธรรมนูญว่า “บุคคลและชุมชนมีสิทธิจัดให้มีระบบสวัสดิการของชุมชน รวมทั้งมีสิทธิร่วมกับองค์กรปกครองส่วนท้องถิ่นหรือรัฐในการดำเนินการดังกล่าวด้วย”

**1. สวัสดิการชุมชนคืออะไร**

สวัสดิการชุมชน คือการสร้างหลักประกัน การช่วยเหลือเกื้อกูลกันของคนในชุมชนตั้งแต่เกิดจนตาย ด้วยรูปแบบวิธีการที่หลากหลายตามสภาพของชุมชน เพื่อให้เกิดความอยู่เย็นเป็นสุขร่วมกัน บนหลักการพึ่งตนเอง การให้อย่างมีคุณค่า รับอย่างมีศักดิ์ศรี และสร้างความร่วมมือกันของหน่วยงานที่เกี่ยวข้องโดยมีเป้าหมายเพื่อสร้างชุมชนเข้มแข็ง จัดการตนเองได้

**2. เจตนารมย์ของกองทุนสวัสดิการชุมชน**

การพึ่งตนเอง การช่วยเหลือเกื้อกูลซึ่งกันและกันบนฐาน “การให้อย่างมีคุณค่า รับอย่างมีศักดิ์ศรี”   
สู่การพัฒนาอย่างยั่งยืนของชุมชน โดยชุมชน เพื่อชุมชน

**3. หลักการสำคัญในการดำเนินงานของกองทุนสวัสดิการชุมชน**

1) กองทุนสวัสดิการชุมชน เป็นกองทุนของชุมชน บริหารโดยชุมชน เพื่อประโยชน์ของชุมชน จัดตั้ง ขึ้นโดยความพร้อมและความสมัครใจร่วมกันของชุมชน

2) เป้าหมายของกองทุนสวัสดิการชุมชนคือการสร้างหลักประกันความมั่นคงและการอยู่เย็นเป็นสุขร่วมกันของคนในชุมชน เงินเป็นเพียงเครื่องมือในการพัฒนา

3) เงินสมทบจากสมาชิกเป็นเงินกองบุญ เพื่อการจัดสวัสดิการดูแลช่วยเหลือกันในชุมชน **ไม่ใช่**เงินออมที่สมาชิกจะถอนคืนได้

4) ประเภทและลักษณะการจัดสวัสดิการเป็นไปตามสภาพความเป็นจริงของพื้นที่และสถานการณ์ของ กองทุน

5) สมาชิกทุกคนของกองทุนสวัสดิการชุมชนจะได้รับการช่วยเหลือดูแลเท่าเทียมกัน ภายใต้หลักเกณฑ์ ที่ตกลงร่วมกัน

6) กองทุนสวัสดิการชุมชนดูแลช่วยเหลือครอบคลุมผู้ด้อยโอกาสในพื้นที่ ตามความศักยภาพของกองทุน

7) การดำเนินงานของกองทุนสวัสดิการชุมชนต้องเชื่อมโยงกับงานพัฒนาด้านอื่นในชุมชนเพื่อนำไปสู่ ชุมชนเข้มแข็ง

8) ให้ความสำคัญกับการประสานความร่วมมือกับภาคีพัฒนา ทั้งท้องที่ ท้องถิ่น หน่วยงานภาครัฐและภาคเอกชนที่เกี่ยวข้อง

9) ยึดมั่นในหลักธรรมาภิบาลและการบริหารจัดการที่ดี

**4. เป้าหมายของกองทุนสวัสดิการชุมชน**

เกิดระบบการจัดสวัสดิการของชุมชน ตั้งแต่เกิดจนตาย มีการช่วยเหลือเกื้อกูลกัน สร้างความมั่นคงในคุณภาพชีวิตเป็นความภาคภูมิใจ ในการเป็นเจ้าของร่วมกันอย่างมีศักดิ์ศรี สร้างความสัมพันธ์อันดีระหว่างชุมชนกับหน่วยงานภาคี

**ส่วนที่ 2 การบริหารงานกองทุนสวัสดิการชุมชน**

**1. ขั้นตอนวิธีการจัดตั้งกองทุนสวัสดิการชุมชนตำบล**

1) **ประชุมแกนนำ**หารือแนวทางการจัดตั้งกองทุนสวัสดิการชุมชนตำบล

2) **ชักชวนผู้สนใจ**เข้าร่วมรับฟังหลักคิด หลักการของการจัดสวัสดิการชุมชน

3) **ประชุมจัดตั้ง** ประกอบด้วย

* ทำความเข้าใจสาระสำคัญเหตุผลความจำเป็น/เป้าหมาย/เจตนารมณ์อุดมการณ์
* กำหนดโครงสร้างและการบริหารจัดการ
* กำหนดแนวทางการจัดสวัสดิการ
* ร่างระเบียบกองทุนสวัสดิการชุมชนตำบล
* คัดเลือกคณะกรรมการ แบ่งบทบาทหน้าที่
* รับสมัครสมาชิกและสมาชิกจ่ายเงินสมทบ

4) **คณะกรรมการประชุมแนวทางในการดำเนินงานกองทุนสวัสดิการชุมชน**/พิจารณา ระเบียบ/การขยายฐานสมาชิก

5) **จัดประชุมใหญ่สมาชิก ครั้งที่ 1** (ภายใน 6 เดือน) เพื่อพิจารณารับรองระเบียบกองทุน/ แนวทางการดำเนินงานของคณะกรรมการกองทุน

**2. แนวทางการบริหารจัดการกองทุนสวัสดิการชุมชนตำบล**

การบริหารกองทุนสวัสดิการชุมชนให้มีคุณภาพนอกจากจะต้องเข้าใจหลักคิด เจตนารมณ์ อุดมการณ์ เป้าหมายและหลักการสำคัญของกองทุนสวัสดิการชุมชนแล้วต้องมีการจัดระบบการ บริหารงานและการทำงานทีมีประสิทธิภาพ ซึ่งประกอบด้วย

**1) มีระบบบัญชีที่ถูกต้อง ครบถ้วน เป็นปัจจุบัน โดยดำเนินการ ดังนี้**

* จัดให้มีผู้รับผิดชอบในการทำบัญชีโดยเฉพาะ
* มีการบันทึกบัญชีรายรับ รายจ่ายทุกรายการให้เป็นปัจจุบัน เช่น เงินสมทบจากสมาชิก เงินบริจาค เงินสมทบจากหน่วยงาน ฯลฯ
* จัดเก็บเอกสารตามรายการรับ จ่าย ให้ครบถ้วน เป็นระเบียบ
* จัดทำทะเบียนคุมรายรับ รายจ่าย (ทุกหมวด) / ทะเบียนคุมทรัพย์สิน

**2) มีการปิดบัญชี**

* รายเดือน
* รายปี
* งบดุลประจำปี

**3) จัดให้มีระบบการตรวจสอบบัญชี**

* ตั้งผู้ตรวจสอบที่มาจากสมาชิกอย่างน้อย 2 คน
* มีการตรวจสอบอย่างน้อย ปีละ 2 ครั้ง
* รายงานผลการตรวจสอบต่อคณะกรรมการกองทุนและที่ประชุมใหญ่ของสมาชิก

**4) มีการใช้เทคโนโลยีสารสนเทศในการจัดทำระบบบัญชีการเงิน**

**3. มีระบบการบริหารการเงินที่สุจริต ปลอดภัย มั่นคงเกิดประโยชน์สูงสุด โดยมี การดำเนินการ ดังนี้**

1. เงินของกองทุนต้องใช้เพื่อกิจการและประโยชน์ของกองทุนเท่านั้น
2. ต้องมีการเปิดบัญชีธนาคารในนามกองทุนสวัสดิการชุมชนเป็นการเฉพาะ
3. เงินรายรับของกองทุนทุกรายการต้องนำเข้าฝากธนาคารก่อนทุกครั้ง
4. มีการกำหนดการถือเงินสดในมือตามความเหมาะสม ไว้ในระเบียบกองทุน
5. การเบิกจ่ายต้องมีใบคำขอเบิก/อนุมัติจากผู้มีอำนาจ
6. การจ่ายเงินทุกประเภทต้องเป็นไปตามระเบียบ/ข้อบังคับ/หลักเกณฑ์ของกองทุน
7. เหรัญญิกและคนทำบัญชีต้องไม่เป็นบุคคลเดียวกัน
8. มีการวิเคราะห์และรายงานสถานะการเงินกองทุนต่อคณะกรรมการ
9. มีการวางแผนการเงินรายไตรมาสและรายปี
10. ควรมีการเชื่อมโยงกองทุนสวัสดิการชุมชนกับองค์กรการเงินในชุมชนและดำเนินการ  
    เพื่อให้เกิดความมั่นคงของกองทุน

**4. มีระบบข้อมูลที่ถูกต้อง เป็นปัจจุบัน สามารถใช้ในการบริหารพัฒนากองทุน รายงานและสื่อสารกับผู้เกี่ยวข้อง มีการดำเนินการ ดังนี้**

**1) มีการจัดข้อมูลและจัดระบบที่สำคัญให้ครบถ้วนเป็นปัจจุบัน ได้แก่**

* โครงสร้างการบริหารงานคณะกรรมการ **ถ่ายรูปติดประกาศรายชื่อกรรมการพร้อมหน้าที่ไว้ที่ทำการกองทุน**
* **บันทึก**ทะเบียนสมาชิกกองทุน **อย่างเป็นระเบียบ จัดลำดับก่อนหลัง**
* จำนวนผู้ได้รับผลประโยชน์และจำนวนเงินจากกองทุน
* รายงานผลการดำเนินงาน

**2) ใช้ระบบข้อมูลเพื่อการวิเคราะห์และพัฒนากองทุน ได้แก่**

* ประชากรแต่ละช่วงวัยของตำบลและการเป็นสมาชิกกองทุน
* ปัญหาความต้องการและการจัดสวัสดิการของระบบต่างๆ ในพื้นที่
* สัดส่วนการจ่ายของสวัสดิการแต่ละประเภทและการบริหารจัดการ

**3) ใช้เทคโนโลยีสารสนเทศในการจัดเก็บข้อมูล วิเคราะห์และรายงาน**

**5. ข้อบังคับ/ระเบียบ เป็นเครื่องมือในการดำเนินการกองทุน**

1)มีการจัดทำข้อบังคับ ระเบียบและหลักเกณฑ์ของกองทุนสวัสดิการชุมชนเป็นลายลักษณ์อักษรโดยต้องจากการมีส่วนร่วมและเห็นชอบจากสมาชิกกองทุนและประธานกองทุนลงนามในข้อบังคับและระเบียบให้เป็นปัจจุบัน

2) ข้อบังคับ/ระเบียบของกองทุนสวัสดิการชุมชนต้องมีหมวดที่สำคัญ ได้แก่

* **หมวดทั่วไป** ว่าด้วย ชื่อข้อบังคับ/ระเบียบกองทุน การบังคับใช้ ที่ทำการกองทุน คำนิยามต่างๆ วัตถุประสงค์
* **หมวดสมาชิก** ว่าด้วยคุณสมบัติสมาชิก ประเภทสมาชิก หน้าที่และสิทธิ การพ้นจากการเป็นสมาชิก
* **หมวดคณะกรรมการ** ว่าด้วยคุณสมบัติ ที่มา จำนวนกรรมการ/องค์ประกอบกรรมการ อำนาจหน้าที่ วาระการดำรงตำแหน่ง การพ้นจากการเป็นกรรมการ
* **หมวดการเงิน** ที่มาของเงินและทรัพย์สิน การเก็บรักษา การจัดสรรเงิน การถือเงินสดในมือ (ถ้ามี)
* **หมวดบัญชี** ผู้รับผิดชอบ รูปแบบการจัดทำ การรายงาน
* **หมวดการจัดสวัสดิการให้กับสมาชิก** ประเภทสวัสดิการที่จัด เกณฑ์การจ่าย
* **หมวดการยุบเลิกกองทุน** ว่าด้วย เหตุในการยุบเลิก ไม่มีสมาชิกกองทุน/กรรมการ การบริหารกองทุนไม่เป็นไปตามวัตถุประสงค์และเป้าหมาย ขั้นตอนและวิธีการยุบเลิก กองทุนสวัสดิการชุมชนรายงานกลไกจังหวัด/กลไกจังหวัดประชุม คณะกรรมการและผู้เกี่ยวข้องชำระบัญชี รายงานคณะขับเคลื่อนสวัสดิการชุมชนระดับจังหวัด กรณีคณะขับเคลื่อนจังหวัดเห็นชอบเสนอต่อคณะกรรมการระดับชาติและส่วนกลาง
* **หมวดการตรวจสอบภายในของกองทุน** ที่มา องค์ประกอบ จำนวนผู้ตรวจสอบ การปฏิบัติงาน การรายงานผลการตรวจ

3) มีการทบทวนแก้ไขระเบียบกองทุนให้เป็นปัจจุบันสอดคล้องกับสถานการณ์และสถานะ ทางการเงินของกองทุน ในที่ประชุมสามัญประจำปีกองทุน

4) มีการชี้แจงข้อบังคับ ระเบียบ หลักเกณฑ์ต่างๆ ของกองทุนสวัสดิการชุมชนแก่สมาชิก ให้เข้าใจ ชัดเจน

**6. คณะกรรมการกองทุนสวัสดิการ**

คณะกรรมการกองทุนเป็นกลไกสำคัญของการพัฒนาคุณภาพกองทุนจึงจำเป็นต้อง ใด้กรรมการที่ดีและมีการบริหารที่ดี ดังนี้

**1) คุณสมบัติของกรรมการ**

* เป็นสมาชิกและได้รับการคัดเลือกมาจากสมาชิก
* มีความเข้าใจและยึดมั่นในหลักคิดเจตนารมย์ของสวัสดิการชุมชน
* มีความสุจริตไม่มีประวัติความเสื่อมเสียเรื่องการเงิน
* มีความรู้ความสามารถในการบริหารกองทุน
* มีความเสียสละและเวลาในการทำงาน

**2) ที่มาของคณะกรรมการ**

* มีความหลากหลายเพศวัย ความรู้
* กระจายครอบคลุมหมู่บ้าน/ชุมชน
* คณะกรรมการอาจแต่งตั้งหน่วยงานภาคีเป็นที่ปรึกษา

**3) การบริหารที่ดีของคณะกรรมการกองทุน**

3.1 มีการแบ่งบทบาทหน้าที่ความรับผิดชอบตามความเหมาะสม

* ประธาน
* รองประธาน
* เหรัญญิก
* เลขานุการ
* ประชาสัมพันธ์
* ฝ่ายทะเบียน
* ฝ่ายตรวจสอบ

3.2 พัฒนาและบริหารกองทุนให้เป็นไปเจตนารมย์อุดมการณ์การจัดตั้งและ ระเบียบข้อบังคับด้วยความสุจริต

3.3 ต้องดำเนินงานของกองทุนให้สอดคล้องกับปัญหาและสถานการณ์ของ พื้นที่และสมาชิก

3.4 จัดทำแผนพัฒนากองทุนให้มีความเข้มแข็งและยั่งยืน

3.5 ประสานและเชื่อมโยงหน่วยงานภาคี เพื่อสร้างโอกาสและเพิ่มทรัพยากร ให้กับกองทุน

3.6 รายงานผลการดำเนินงานต่อสมาชิกและหน่วยงานที่เกี่ยวข้อง โดยการปิด ประกาศไว้ในที่เปิดเผย

3.7 พัฒนาระบบต่างๆ ของกองทุนให้มีประสิทธิภาพ ประสิทธิผลและมี  
 ธรรมาภิบาล

3.8 สร้างสำนึก ความเข้าใจ การมีส่วนร่วมในการดำเนินการของกองทุนและ ขยายฐานสมาชิกให้ครอบคลุมเต็มพื้นที่

3.9 มีการพัฒนาความรู้ ความสามารถของคณะกรรมการอย่างต่อเนื่อง

**7. สมาชิก**

สมาชิกกองทุนที่มีคุณภาพจะช่วยให้กองทุนเข้มแข็ง โดย

1) การเป็นสมาชิกของกองทุนสวัสดิการชุมชนต้องเป็นไปโดยความสมัครใจและ ต้องมีความเข้าใจเจตนารมณ์ของกองทุนก่อนและระหว่างเป็นสมาชิก

2) หน้าที่ของสมาชิก

* สมทบเงินกองทุนตามข้อตกลง
* ร่วมเป็นเจ้าของ รับผิดชอบต่อการดูแลรักษาและพัฒนากองทุน
* สร้างความร่วมมือ สามัคคีในหมู่สมาชิกและเข้าร่วมประชุมสามัญประจำปี
* เข้าร่วม เผยแพร่และสนับสนุนกิจกรรมของกองทุน
* ติดตามตรวจสอบการดำเนินงานของคณะกรรมการกองทุนสวัสดิการ ชุมชน

3) สิทธิของสมาชิก

* สมาชิกทุกคนมีความเท่าเทียมกัน
* ได้รับการสิทธิประโยชน์ตามระเบียบของกองทุน
* เลือกคณะกรรมการ เข้าร่วมเป็นคณะกรรมการ กำหนดระเบียบ ข้อบังคับ รับทราบผลการดำเนินงาน ให้ข้อเสนอแนะในการพัฒนากองทุน
* แสดงความคิดเห็นและเข้าร่วมในการแก้ไขปัญหาและพัฒนากองทุน

**8. การจัดสวัสดิการให้กับสมาชิก ต้องมีการดำเนินการ ดังนี้**

1) การจัดสวัสดิการชุมชน มีเจตนารมย์ให้คนมาร่วมกัน ช่วยตัวเอง ช่วยกันเองและช่วยเหลือสังคมทุกคนเป็นเจ้าของกองทุนที่เป็นกองบุญ ไม่ใช่ระบบประกัน โดยทั่วไป

2) การจัดสวัสดิการต้องคำนึงถึงปัญหา/บริบทพื้นที่ของสมาชิกและชุมชนสถานะทางการเงินและความสามารถทางการเงินของกองทุนที่เน้นการพึ่งตนเอง

3) การจัดสวัสดิการให้มองถึงความยั่งยืนของกองทุน

4) ประเภทสวัสดิการ ได้แก่

* สวัสดิการด้านการเกิดและการเสียชีวิตของสมาชิก
* สวัสดิการด้านสุขภาพและการรักษาพยาบาล
* สวัสดิการสำหรับผู้สูงอายุ
* สวัสดิการสำหรับผู้พิการและผู้ด้อยโอกาส ผู้ยากไร้ทางสังคมทั้งที่เป็น และไม่เป็นสมาชิก
* สวัสดิการด้านการศึกษา
* สวัสดิการด้านการเริ่มต้นการประกอบอาชีพ
* สวัสดิการด้านการก่อสร้างซ่อมแซมที่อยู่อาศัยและพัฒนา สาธารณูปโภคและสภาพแวดล้อมในชุมชนเท่าที่จำเป็น
* สวัสดิการด้านการช่วยเหลือในกรณีภัยพิบัติ
* สวัสดิการด้านวัฒนธรรมประเพณีอื่นๆ ตามวิถีและบริบทของชุมชน

3) หลักการจัดสวัสดิการเน้นการช่วยเหลือกัน ให้มีคุณภาพชีวิตที่ดีขณะมีชีวิตอยู่ มากกว่าให้เมื่อเสียชีวิต

4) ในระยะเริ่มต้นอาจเน้นการดูแลสมาชิกแต่ต้องมีเป้าหมายและดำเนินการให้ ครอบคลุมทุกคน ทุกช่วงวัย ทุกกลุ่มในพื้นที่

**9. เกณฑ์วัดคุณภาพกองทุนสวัสดิการชุมชนเข้มแข็ง**

**คำนิยามกองทุนมาตรฐาน** หมายถึง กองทุนสวัสดิการชุมชนมีระบบการบริหารจัดการที่ดีได้มาตรฐาน

**คำนิยามกองทุนต้นแบบ** หมายถึง กองทุนสวัสดิการชุมชนที่มีการพัฒนายกระดับการทำงานที่ก้าวหน้า มีนวัตกรรมองค์ความรู้เป็นที่แลกเปลี่ยนให้ความรู้แก่กองทุนอื่น ๆ ได้รับรางวัลรับรอง

| **ประเด็นการวัด** | **กองทุนมาตรฐาน** |
| --- | --- |
| **ระบบการบริหารที่เข้มแข็ง**  มีระบบบัญชี/ระบบการเงินที่ดี | - มีการบันทึกและจัดเก็บเอกสารบัญชีรับ – จ่าย ถูกต้อง ครบถ้วนและ เป็นปัจจุบัน สามารถตรวจสอบได้  - ออกรายงานสถานะการเงินประจำเดือนได้การเงินได้  - จัดทำงบการเงินประจำปีได้  - จัดเก็บเอกสารทางการเงินถูกต้อง ครบถ้วน เป็นระบบ สามารถตรวจสอบได้ |
| ระบบข้อมูล | - มีการบันทึกและจัดเก็บ ข้อมูลสมาชิก ประชากรและผู้ด้อยโอกาสในพื้นที่ ครบถ้วนเป็นปัจจุบัน |
| ระเบียบ / ข้อบังคับ | - มีระเบียบที่มาจากการเห็นชอบของสมาชิก เป็นลายลักษณ์อักษร ที่ประกาศให้สมาชิกทราบ  - ทั้งกรรมการและสมาชิกมีการปฏิบัติให้เป็นไปตามเจนตนารมณ์ของระเบียบ |
| ระบบการเปิดเผยข้อมูลและการรายงานผล | - มีการรายงานผลการดำเนินงานที่สำคัญในที่ประชุมใหญ่เป็นประจำทุกปี  - มีการติดประกาศข้อมูลข่าวสาร รายงานสถานะกองทุนที่เป็นปัจจุบัน ณ ที่ทำการกองทุน |
| มีระบบการสอบทาน | - มีกรรมการตรวจสอบภายในกองทุนฯที่มาจากการเลือกของสมาชิก  - มีการตรวจสอบและรายงานผลการตรวจสอบต่อที่ประชุมประจำปี  - ได้รับการรับรองการสอบทานจากกลไกที่เกี่ยวข้องทุกปี |
| **คณะกรรมการกองทุนสวัสดิการเข้มแข็ง**  ที่มาของคณะกรรมการ / องค์ประกอบ | - มีกรรมการบริหารที่มาจากการคัดเลือกของสมาชิกในที่ประชุมประจำปี  -กรรมการกองทุนฯ มีการแบ่งบทบาทภารกิจหน้าที่ชัดเจน  - กรรมการมีความรู้ความสามารถที่หลากหลายกระจายจากทุกชุมชน/หมู่บ้าน |
| การจัดการบริหารกองทุน | - มีการประชุมคณะกรรมการ บันทึกรายงานการประชุมและจัดเก็บรายงานการประชุมอย่างเป็นระบบเพื่อบริหารกองทุนให้มีประสิทธิภาพทันสถานการณ์ เป็นประจำทุกเดือน  - จัดทำแผนการพัฒนากองทุนประจำทุกปี |
| **การมีส่วนร่วมสมาชิกที่ดี**  ความครอบคลุม /ความหลากหลาย เพศ วัย (พื้นที่) | - มีการกระจายสมาชิกเชิงพื้นที่และความหลากหลายกลุ่มคนเพศวัย  - สมาชิกร่วมสมทบเงินต่อเนื่อง  - มีการเพิ่มขึ้นของสมาชิกต่อเนื่องทุกปี |
| การมีส่วนร่วมและความรับผิดชอบ | - สมาชิกส่วนใหญ่เข้าร่วมประชุมสามัญประจำปีและมีส่วนร่วมในการเลือกกรรมการ เห็นชอบข้อบังคับ /ระเบียบ/แผนการพัฒนากองทุนและการแก้ไขปัญหาสำคัญของกองทุน |
| **ศักยภาพการจัดสวัสดิการของกองทุนที่เหมาะสม**  สวัสดิการที่สอดคล้องกับบริบทในพื้นที่  มีสวัสดิการที่สอดคล้องกับระเบียบ | - มีการจัดสวัสดิการได้สอดคล้องกับสภาพพื้นที่และคลอบคลุมกลุ่มคนทุกเพศวัย อย่างน้อย 3 เรื่อง  - กองทุนดำเนินงานได้ตามข้อบังคับ/ระเบียบที่กำหนด  - ไม่มีสวัสดิการที่มีความเสี่ยงต่อการดำเนินงานกองทุนสวัสดิการชุมชน |
| **การจัดความสัมพันธ์กับภาคส่วนอื่นๆ ในสังคม**  การบูรณา /เชื่อมโยง/ร่วมมืองานสวัสดิการกับงานพัฒนาอื่น ๆ | - การดำเนินงานของกองทุนมีการประสานความร่วมมือกับองค์กรชุมชนอื่น ๆ ในพื้นที่ทั้งสภาองค์กรชุมชนและเครือข่ายอื่น  - กองทุนสวัสดิการชุมชนเป็นกลไกสำคัญในการร่วมพัฒนาแผนพัฒนาตำบลด้านสังคม |
| การได้รับการสนับสนุนจากภาคีการพัฒนาอื่น ๆ | - กองทุนฯได้รับการสนับสนุนการดำเนินงานจากองค์กรส่วนท้องถิ่น/ องค์กรอื่น ๆ ในพื้นที่ |
| ยกระดับการทำงานจากการปฏิบัติสู่นโยบาย/ยุทธศาสตร์ | - เข้าร่วมการจัดทำแผนยุทธศาสตร์การพัฒนาสังคมและสวัสดิการชุมชนระดับท้องถิ่น/อำเภอ/จังหวัด/กลุ่มจังหวัด  - เข้าร่วมกิจกรรมการขับเคลื่อนสวัสดิการชุมชนระดับจังหวัดเช่น สมัชชา/แผนยุทธศาสตร์ |

**ส่วนที่ 3 แนวทางการพัฒนางานสวัสดิการชุมชนใน 5 ปี ข้างหน้า**

ขบวนองค์กรชุมชนได้ขับเคลื่อนงานสวัสดิการชุมชนอย่างต่อเนื่อง มีความก้าวหน้ามาก เครือข่ายสวัสดิการชุมชนทั้ง 5 ภาค และมีเป้าหมายพัฒนาองค์กรชุมชนร่วมกัน จัดทำแผนยุทธศาสตร์การพัฒนากองทุนสวัสดิการชุมชนในระยะ 5 ปี มีสาระสำคัญ ดังนี้

**วิสัยทัศน์**

เครือข่ายสวัสดิการชุมชนเชื่อมั่นว่า **“กองทุนสวัสดิการชุมชน สร้างโอกาสและความเสมอภาค   
เพื่อสังคมสันติสุขอย่างยั่งยืน”**

**พันธกิจ**

เครือข่ายสวัสดิการชุมชนมุ่งมั่นที่จะทำงานสำคัญ 2 ระดับ

1. พัฒนาบทบาทและความสามารถของกองทุนสวัสดิการชุมชนตำบลให้เป็นกลไกกลางการจัด สวัสดิการชุมชนในพื้นที่

2. พัฒนาสวัสดิการชุมชนให้เป็นระบบหนึ่งของสวัสดิการสังคมของประเทศ

**แผนงาน**

เพื่อให้บรรลุความมุ่งมั่นเราจะทำงานใหญ่ 4 ด้าน

1. **พัฒนากองทุนสวัสดิการชุมชนให้มีคุณภาพเข้มแข็งอย่างยั่งยืน โดย**

* ปลูกฝังอุดมการณ์ **“ให้อย่างมีคุณค่า รับอย่างมีศักดิ์ศรี”**
* ขยายการดูแลให้ครอบคลุมทุกคนในพื้นที่
* พัฒนาระบบบริหารจัดการที่ดีมีธรรมาภิบาล
* พัฒนาตัวชี้วัดกองทุนสวัสดิการชุมชนตำบล

1. **สร้างความเข้มแข็งของเครือข่ายสวัสดิการชุมชนทุกระดับ**

* เชื่อมโยงและพัฒนากองทุนสวัสดิการชุมชนเป็นเครือข่ายระดับจังหวัด ภาค ประเทศ
* ส่งเสริมให้เครือข่ายมีสถานะและบทบาทในการจัดตั้งและพัฒนากองทุนสวัสดิการชุมชนให้ครอบคลุมทุกพื้นที่
* เชื่อมโยงงานสวัสดิการชุมชนกับยุทธศาสตร์การพัฒนาสังคมและนโยบายสาธารณะ

1. **การพัฒนาระบบข้อมูล องค์ความรู้ และการสื่อสารทางสังคม**

* พัฒนาระบบข้อมูลและส่งเสริมการใช้เทคโนโลยีสารสนเทศ ในการบริหารจัดการกองทุน ในระดับตำบล จังหวัด ประเทศ
* พัฒนาองค์ความรู้ นวัตกรรม การจัดสวัสดิการภาคประชาชน
* นำเรื่องดีมีคุณค่าของสวัสดิการชุมชนสื่อสารต่อสาธารณะและนโยบายในช่องทางที่หลากหลาย

1. **การพัฒนานโยบายสวัสดิการชุมชนให้เป็นระบบสวัสดิการสังคมของประเทศ**

* ผลักดันพระราชบัญญัติส่งเสริมระบบสวัสดิการของชุมชน

**บทบาทของกองทุนสวัสดิการชุมชนตำบลในการขับเคลื่อนในอนาคต**

1)พัฒนาคุณภาพกองทุนให้เข้มแข็งพึ่งตนเองได้

2) สร้างภาพลักษณ์ **“กองทุนสวัสดิการชุมชน ช่วยตนเอง ช่วยกันเอง ช่วยสังคม**

**3)** สร้างการเปลี่ยนแปลงทั้งระบบของการจัดสวัสดิการในพื้นที่